Diari Oficial de la Generalitat Valenciana


Sumari del DOGV 9330, del 03-05-2022 (2022/3497)

RESOLUCIÓ de 13 d'abril de 2022, de la Conselleria d'Hisenda i Model Econòmic, per la qual s'accepta la cessió gratuïta realitzada per l'Ajuntament de Nàquera, de la propietat de l'immoble sobre el qual se situa l'EDAR Nàquera-Bonança.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9330

Data del DOGV
:   03-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3497


Data del document
:   13-04-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 13 d'abril de 2022, de la Conselleria d'Hisenda i Model Econòmic, per la qual s'accepta la cessió gratuïta realitzada per l'Ajuntament de Nàquera, de la propietat de l'immoble sobre el qual se situa l'EDAR Nàquera-Bonança. [2022/3497]  
Mitjançant acord plenari de 28 de setembre de 2021, l'Ajuntament de Nàquera va cedir a la Generalitat una parcel·la de 16.468 m² de superfície, situada al carrer Vendaval núm. 4, per a destinar-la a EDAR Nàquera-Bonança.  
Per mitjà d'escrit, de 7 de febrer de 2022, la Sotssecretaria de la Conselleria d'Agricultura, Desenvolupament Rural, Emergència Climàtica i Transició Ecològica ha proposat l'acceptació de la cessió efectuada per l'Ajuntament de Nàquera.  
La cessió s'efectua segons el que es disposa en l'article 37 de la Llei 14/2003, de 10 d'abril, de patrimoni de la Generalitat, i la disposició addicional onze de la citada llei que regula la mutació demanial.  
Segons aquest article 37 «Les administracions territorials de la Comunitat podran afectar béns i drets demanials a un ús o servei públic competència de la Generalitat i transmetre-li la titularitat d'aquestes quan són necessàries per al compliment dels seus fins. L'Administració adquirent mantindrà la titularitat del bé mentre continue afectat a l'ús o servei públic que va motivar la mutació i, per tant, conserva el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment, revertirà a l'Administració transmitent i s'integrarà en un patrimoni amb totes les seues pertinences i accessions».  
L'article 44 de la Llei 14/2003, de 10 d'abril, de patrimoni de la Generalitat, estableix en el punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de serveis públics competència de la Generalitat i en el punt 2 indica que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la citada Llei 14/2003 estableix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. Per consegüent, una vegada perfeccionada la cessió i acceptació de l'immoble queda automàticament afecte al servei públic hidràulic i adscrit a la Conselleria d'Agricultura, Desenvolupament Rural, Emergència Climàtica i Transició Ecològica, a la qual correspon la seua administració, defensa i conservació.  
En conseqüència, amb base en els citats articles de la Llei 14/2003, de 10 d'abril, de patrimoni de la Generalitat i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta realitzada per l'Ajuntament de Nàquera d'una parcel·la de 16.468 m² de superfície, situada al carrer Vendaval núm. 4 d'aquesta localitat, que limita al nord amb la zona d'aparcaments públics; a l'est, límit del sector industrial Aljub i barranc; a l'oest, carrer Vendaval i parcel·la A8 i, al sud, amb el límit del sector industrial Aljub.  
  
Consta inscrita en el Registre de la Propietat de Massamagrell al tom 2936, llibre 306, foli 208, finca17298, inscripció 1a.  
Referència cadastral: 2247917YF0626T9416IZ.  
L'immoble s'accepta lliure de càrregues, gravàmens i al corrent de qualsevol despesa.  
  
Segon  
L'immoble s'haurà de destinar a EDAR Nàquera-Bonança. En cas d'incompliment dels fins per als quals se cedeix l'immoble una vegada sol·licitada la reversió per part de l'Ajuntament i remesa com a acord de reversió a la conselleria competent en matèria de patrimoni, es tramitarà per aquesta el corresponent expedient de conformitat amb el que es disposa en el Reial decret 1373/2009, de 28 d'agost, pel qual s'aprova el Reglament general de la Llei 33/2003, de 3 de novembre, del patrimoni de les administracions públiques. La resolució que s'adopte serà notificada a l'Ajuntament i comportarà, en el seu cas, la reversió immediata al patrimoni de la corporació local i la baixa de l'immoble en l'Inventari General de Béns i Drets de la Generalitat.  
  
  
Tercer  
L'Ajuntament de Nàquera assumeix el compromís de procedir, a càrrec seu, a l'eliminació de qualsevol obstacle que puga impedir o dificultar l'execució del projecte previst i, en el seu cas, dotar el terreny objecte de cessió de la urbanització necessària perquè aquest adquirisca la condició de solar.  
  
Quart  
L'immoble acceptat haurà d'incorporar-se a l'Inventari General de Béns i Drets de la Generalitat, en concepte de bé de domini públic afecte al servei públic hidràulic i adscrit a la Conselleria d'Agricultura, Desenvolupament Rural, Emergència Climàtica i Transició Ecològica, a la qual correspondran les competències demanials sobre aquest, inclosa la seua administració, defensa i conservació, sense perjudici d'una posterior adscripció a l'EPSAR, i inscriure's a nom de la Generalitat en el Registre de la Propietat i en el cadastre,  
  
Cinqué  
Notificar la present resolució a l'Ajuntament cedent, així com a la conselleria proponent, i procedir a la seua publicació en el Diari Oficial de la Generalitat Valenciana, en compliment del que es disposa en l'article 44 de la Llei 14/2003, de 10 d'abril, de patrimoni de la Generalitat.  
  
  
Contra el present acte, que posa fi a la via administrativa, es podrà interposar recurs contenciós administratiu en el termini de dos mesos, comptats a partir de l'endemà de la seua notificació, davant la jurisdicció contenciosa administrativa, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant l'òrgan que va dictar l'acte, en el termini de dos mesos, comptats des que l'Administració requeridora l'haguera conegut, de conformitat amb el que es disposa en l'article 44 de l'esmentada Llei 29/1998.  
  
  
València, 13 d'abril de 2022.- El conseller d'Hisenda i Model Econòmic: Vicent Soler i Marco.